Voluntaer-Einsatz Roli, Lebenssituation vo de Studente:   S haet guet agfange mit de Englisch-Lektione a de oeffentliche/staatliche Uni. S Interesse vo de Studente isch riesig gsi und ich bin fast chli ueberraennt worde. Choent wohl 24h am Tag  schaffe... S macht Spass i Gruppe vo 1 bis 8 Studente nebst Grammatik au ueber Bolivie und d Welt z rede und vor allem au d Betonig vo Woerter zuebe. Bin aber grad recht frustriert! D Uni isch sit 1 Wuche am Streike. Am Afang vom Streik sind immerhin no es paar Studente cho und mir haend d Lektione im Park vo de Uni i chline Gruppe oder als Einzelunterricht gmacht. Sit huet isch aber au s letschte Tor zum Areal vo de Uni gschlosse, s einzige wo vorane jewils no offe gsi isch.    Vieli wohned i Doerfer  usserhalb vo Cochabamba und choend noed id Stadt fahre fuer nur 1-2 Lektione mit mir   . Ei Studentin haet mir verzellt, dass si vo ihrne Eltere taeglich 5 Bolivianos (BOB) ueberchumt zum ad Uni gah: das sind CHF 0.65! Zwei BOB brucht si fuer de Bus (hin-retour zum Studententarif), 3 BOB versuecht si z spare zum viellicht  mal is Kino zgah (chostet je nach Kino um di BOB 20) oder so. Zum Aesse gaht si zruck i ihres Dorf, 3/4h mit em Bus. Zum es Wasser poste wuerd si BOB 3.- bruche. Aber waenn sie zviel trinkt, muesst si viellicht au mal ufs WC, was wiiteri 0.50 choste wuerd. Ihre Vater isch sit zwei Jahr arbetslos, ihri Muetter schafft als Primarlehrerin uf em Land. Das isch eis vo vielne Biespiel, wie s Laebe da so isch. Immerhin, si chan studiere. Vieli anderi Jugendlichi und Chinder sind dur d Armuet zwunge zum Schaffe  oder Bettle und haend kei Ziit fuer es Studium oder sogar noed mal fuer d Schuel. Natuerlich haets au da Luet mit meh Gaeld, wo a Privat-Schuele oder -Unis goend, in Usgang choend, etc... nur leider isch das d Minderheit.    Voluntaereinsatz Romy: Isch zurzeit unterbroche well dae Koerper streikt...En Parasit bingt dae Mage/Darm durenand, und en Virus leit d Stimm lahm und verursacht Halsschmerze, wo noed woend weg ga.  Nachtrag: Ich bin denn zum Glueck au wieder ufd Bei cho und han choene wieterschaffe mit dae Chind. Ich bin umteilt worde zu dae juengste Gruppe, es sind Chind vo halbjaehrig bis zweijaehrig   . Zerst hani "mini" Gruppe vo dae erste  Wuche grad achli vermisst, denn die chline Chnoepf choend halt nanig rede. Aber sie sind mir au as Herz gwachse, verstande hend sie mich wunderbar und sie hend sich eifach nonverbal mitteilt:-) Mir hend viel gspielt, sie bruched Hilfe bim Esse und bruched oft au eifach achli Ufmerksamkeit! D Chind vo dae erste Gruppe hend mich jedesmal laut begruesst, sobald sie mich irgendwo gseh hend:-)  D Chind sind meistens ues aermere Familie, dae Monetsbetrag fuer eis Chind isch 60 Bolivianos (=8 Fr.) Dae Adrang  isch riesig und d Direktorin het gseit, sie choeni im Moment nueme meh Chind ufneh, well dae Platz eng wird. Sie hofft, dass sie bald es groessers Gebaeude findet. Agfange het sie ganz chli, im eigne Haus, und jetzt isch dae Chinderhort stetig am wachse. Sie het mir verzellt, dass sie immer wieder chlini Projekt startet, z.B. d Finanzierig fuer e Brille fuer es Chind, wenn d Eltere das noed choend zahle. Sie het en Haufe Idee, gseht, was es brucht... und versuecht ihri Projekt mit Hilfe, z.B. vo ehemalige  Volunteers, umzetze!  Am letschte Tag het dae ganze Kinderhort "Markttag" gspielt, d Chind hend spielerisch Kleider verkauft, hend Schueh gflickt, hend Coiffeur gspielt usw. En rege Betrieb, fuer mich en wunderschoene Abschluss und fuer all die Chind e Vorbereitig ufs rege Marktlebe in Cochabamba!      Streik: Also waenns e Weltmeisterschaft im Streike gaebti, waer Bolivie ganz vorne mit debi! Mir sind sit 5 Wuche in Cochabamba und haend no kei Wuche ohni Streiks und Strasseblockade erlaebt. Mal sinds d Mediziner, mal d Arbeiter generell, mal d Straefling, mal alli zaeme. Ja, sogar d Straefling haend gstreikt fuer en hoechere Lohn fuer ihri Arbeite, wo's im Gfaengnis verrichted (z.B. Schreinerarbeite). Si haend ca. 2 Wuche gstreikt, saemtlichi Ein-/Usgaeng vom Gfaengnis blockiert und natuerlich nueme  gschaffet. Ihre Tageslohn isch um 10% uf BOB 6.10 (CHF 0.75/Tag) erhoeht worde. Vieli Chinder vo de Straefling schlafed uebrigens au im Gfaengnis, wil si sich keis anders Dach ueber em Chopf choend leiste. Und wil de Regierig zum Teil s Geld faehlt, gits anschinend oft kei Zesse im Gfaengnis und d Straefling muend selber Aesse vo usserhalb organisiere. Anschinend floriert d Korruption im Gfaengnis: Straefling choend sich temporaer 'frei chaufe' bi de Wachluet, uf Diebestour gah und nachane wieder zruck is  Gfaengnis cho, de Erloes wird teilt. Unglaublich!    Sit ere Wuche rueft d COB (Gewerkschaftsbund) zum Generalstreik uf und immer meh Luet folged daem Ufruef. In La Paz chumts momentan zu Strassekaempf zwueschet Demonstrante, unter anderem Minearbeiter, wo Dynamit id Luft sprenged, und de Polizei, wo Traenegas iisetzt   . In Cochabamba demonstriereds bis jetzt friedlich, huet sind jedoch saemtlichi Brugge ueber de Fluss i de Mitti vo de Stadt fuer de Verchehr blockiert. Ich bin 50 min. zfuess ad Uni spatziert, han 3 Blockade passiert zum am Schluss feststelle, dass kei Studente choemed... und daenn au wieder 50 min. zfuess retour. Waenigstens ischs Wetter wunderbar und ich wird chli brun.    Grund fuer d Protest isch in erster Linie d Unzfriedeheit ueber d Loehn vo de Arbeiter, vor allem d Mindestloehn. D Regierig gwaehrt maximal 10% Lohnerhoehig, aber d Inflation vo de Priise vo Grundnahrigsmittel isch anschiinend beduetend hoecher (zum Teil verdopplet innert 1 Jahr). En Bueroagstellte verdient da ca. 900 BOB, somit CHF 120.- im Monet, en Bauarbeiter ca. CHF 60.- Klar, d  Lebenshaltigschoeste sind da viel tuefer als i de Schwiiz, aber selbst trotzdaem langet das vielne noed zum e Familie ernaehre. Unzaehligi laufed dur d Stadt und verchaufed irgendwelchi Sache (Suessigkeite, Zahbuerste, etc.) und verdiened wohl kei CHF 50.- im Monet.    Ich verstahn die Protest, s isch eifach mega schad, dass es genau jetzt si muss, wo mir euse Voluntaer-Einsatz leisted und waenigstens en chline Biitrag zur Verbesserig im Land moechted leiste. En Einigung zwuesched Regierig und  Demonstrante schiint nanig in Sicht   . De Praesident vom Land isch fuer 3 Taeg id Ferie an es Faescht uf Tarija (naechi vo de argentinische Grenze), obwohl anschinend d Luet det mitteilt haend, dass er noed willkomme seg und sich um di nationale Problem sell kuemmere.  Somit wuessed mir noed, oeb mir euse  Ufenthalt da i de naechste Taeg selled abbraeche, bevor d Situation evtl. no meh eskaliert. Oder gits doch e Einigung i de naechste Taeg?!? Ich wuerd eigentlich gaern no 2-3 Wuche Unterricht gaeh, aber im Moment ischs sinnlos.    Dilemma: Uf di einte Siite gits da im Land Bewegige, wo d Enteignig und Verstaatlichung vo Firme und Grossgrundbsitzer fordered. Anderersiits bruechti s Land dringend Investore, wo grossi Projekt z.B. zum Abbau vo Mineralie und Gas finanziert. S faehlt s  Kapital und Knowhow zum vieli Projekt selber voraztriibe. Glichziitig schrecked natuerlich s Riskio vo Verstaatlichunge moeglichi Investore ab. Rechtssicherheit isch da noed wuerklich gwaehrleistet. Diversi Oppositionelli sitzed anschinend sit laengerem in Haft, und das ohni Prozess oder Bewies fuer es Verbreche. Und das i emene eigentlich demokratische Land.    Preise: Ich han stolz i de Familie mini neue Jeans praesentiert. Sie haend welle wuesse, was ich zahlt han: BOB 100 =  CHF 14.-. Wow, so viel haends gmeint! Ich hetti selle an Maert gah, statt inen Lade, det hett ich guenstigeri choene poste.  Medikament sind im Verhaeltnis sehr tuer und vielli choend sich die noed leiste.    Eus gfallt Bolivie sehr guet und mir schetzted vieli Luet da sehr, aber die letschte Taeg bringed eus scho recht zum nahdaenke.    Ergaenzig: sit em 19. April isch de Streik nach 12 Taeg verbii und s herrscht wieder Normalbetrieb a de Uni. Somit bliibed mir no bis Ende Monet da.